เตรียมนำเกษตรกรทุกจังหวัดลงไปดูพื้นที่และสถานการณ์น้ำ เพื่อกำหนดพื้นที่เพาะปลูกรับมือภัยแล้ง
รัฐมนตรีว่าการกระทรวงมหาดไทย เผยรัฐมนตรีว่าการกระทรวงเกษตกรและสหกรณ์ เตรียมนำเกษตรกรทุกจังหวัดลงไปดูพื้นที่และสถานการณ์น้ำเพื่อกำหนดพื้นที่เพาะปลูกรับมือภัยแล้ง         พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงสถานการณ์ภัยแล้งที่หลายพื้นที่อยู่ในสภาวะวิกฤต ว่า ปีนี้ปริมาณฝนไม่ค่อยมาก ทางกระทรวงเกษตรและสหกรณ์เตรียมที่จะออกมาตรการขอให้งดการปลูกในบางลุ่มน้ำ และในวันที่ 19 กรกฎาคมนี้ รัฐมนตรีกระทรวงเกษตรและสหกรณ์จะลงพื้นที่ไปดูน้ำในเขื่อน และพาเกษตรกรในลุ่มน้ำเจ้าพระยาไปดูพื้นที่จริงว่าอาจจะปลูกพืชใช้น้ำมากหรือข้าวนาปรังไม่ได้ และคงจะมีแผนงานโครงการปลูกพืชอื่น ๆ ที่เหมาะสมแทน ซึ่งกระทรวงเกษตรและสหกรณ์ ได้แจ้งมายังกระทรวงมหาดไทย และได้แจ้งต่อไปทางจังหวัดแล้ว เพื่อนำเกษตรกรทุกจังหวัดลงไปดูพื้นที่และสถานการณ์น้ำที่เขื่อนภูมิพลและเขื่อนสิริกิติ์ ซึ่งในส่วนของมาตรการเตรียมรับมือนั้น กระทรวงเกษตรและสหกรณ์ มีมาตรการทุกปีว่าพื้นที่ใดควรเพาะปลูกพืชอย่างไร           รัฐมนตรีว่าการกระทรวงมหาดไทย ยังกล่าวถึงการประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) ว่า ให้พิจารณาเป็นรายพื้นที่ หากจังหวัดใดเกิดพื้นที่ภัยแล้งไม่ว่าน้ำที่ใช้ทำการเกษตรหรือ อุปโภคบริโภคจะมีการแจ้งเตือนก่อนออกประกาศ เพื่อให้มีเวลาในการกักเก็บน้ำ แต่ถ้าถึงขั้นแล้งและต้องออกประกาศภัยพิบัติก็ต้องมีมาตรการช่วยเหลืออย่างเร่งด่วนต่อไป.